Document ID: 32000L0071

Direktiva Komisije 2000/71/ES
z dne 7. novembra 2000
o prilagoditvi merilnih metod iz Prilog I, II, III in IV k Direktivi 98/70/ES Evropskega parlamenta in Sveta tehničnemu napredku v skladu s členom 10 te direktive
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 98/70/ES Evropskega parlamenta in Sveta z dne 13. oktobra 1998 o kakovosti motornega bencina in dizelskega goriva ter spremembi Direktive Sveta 93/12/ES [1] in zlasti člena 10 direktive,
ob upoštevanju naslednjega:
(1) Direktiva 98/70/ES vzpostavlja okoljske specifikacije za neosvinčeni motorni bencin in dizelsko gorivo. Priloge od I do IV k direktivi vključujejo preskusne metode in datume njihove objave, na podlagi katerih se določa kakovost motornega bencina in dizelskega goriva glede na te okoljske specifikacije.
(2) Evropski standard 228 in evropski standard 590 prav tako določata specifikacije kakovosti za motorni bencin oziroma dizelsko gorivo, da se zagotovi pravilno delovanje teh proizvodov. Te standarde je nedavno, dne 29. oktobra 1999, posodobil in sprejel Evropski odbor za standardizacijo, preskusne metode za nekatere parametre kakovosti, ki so kot okoljske specifikacije prav tako vključene v Prilogah od I do IV k Direktivi 98/70/ES, pa so bile posodobljene ali spremenjene, tako da odražajo tehnični napredek. Preskusne metode v Prilogah od I do IV bi morale biti skladne z metodami v evropskih standardih 228 in 590, da se olajša izvajanje direktive in zagotovi njena posodobitev v skladu s tehničnim napredkom.
(3) Ukrepi, predvideni v tej direktivi, so skladni z mnenjem odbora, ustanovljenega s členom 10, ki, med drugim pomaga Komisiji pri prilagajanju Direktive 98/70/ES tehničnemu napredku -
SPREJELA NASLEDNJO DIREKTIVO:
Člen 1
Priloge od I do IV k Direktivi 98/70/ES se nadomestijo s Prilogami od I do IV k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 2001. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 7. novembra 2000

Labels: 8
3
14
20